DA Den Europæiske Unions Tidende CE 88/74

(2004/C 88 E/0081)

SKRIFTLIG FORESPØRGSEL E-2229/03

af José Ribeiro e Castro (UEN) til Kommissionen

(2. juli 2003)

Om: Olieindtægter, Angola, gennemsigtighed

Ifølge en pressemeddelelse fra ngo'en Global Witness fra den 20. juni har Angolas viceministerpræsident Aguinaldo Jaime givet en række vigtige tilsagn vedrørende den fremtidige gennemsigtighed i forbindelse med olieudvindingen ud for Angolas kyst.

Følgende tekst er hentet fra Global Witness' pressemeddelelse: »In the past, we had off-budget transactions, so the budget lacked credibility,« Angolan Deputy Prime Minister said in a speech at an oil industry conference in London. »For the first time in Angola's history, the budget will encompass all revenue and that will send to the donor community the signal that the Angolan Government is committed to a fully transparent way of managing the budget.« Jaime clarified that these figures will include all the country's oil revenues.

Har den kendskab til udtalelserne fra Angolas vicepremierminister, Aguinaldo Jaime?

Har den kendskab til andre tilsagn med samme indhold fra Angolas regering?

I betragtning af de synspunkter, som Rådet og Kommissionen samt andre internationale organer har på dette område, ligger Kommissionen da inde med sikre beviser på, at Angolas regering allerede er ved at realisere sine løfter, eller at det vil ske meget snart? Hvilke konsekvenser kan en positiv udvikling i forbindelse med dette i politisk og økonomisk henseende meget væsentlige spørgsmål få for den planlagte — og hele tiden udsatte — donorkonference om støtte til og genopbygning af landet?

Svar afgivet på Kommissionens vegne af Poul Nielson

(9. september 2003)

Kommissionen er bekendt med den angolanske vicepremierminister Aguinaldo Jaimes udtalelser og hilser regerings tilsagn om større budgetgennemskuelighed velkomment. Regeringsomdannelsen i december 2002, hvor der kom et nyt økonomisk team ind, gav håb om en mere gennemskuelig økonomisk og finansiel forvaltning. Hidtil har erfaringerne imidlertid ikke været positive, og det er stadig uvist, om der faktisk vil komme virkelige forbedringer.

Det internationale samfund, herunder også Kommissionen, opfordrer fortsat indtrængende regeringen til at indføre en gennemskuelig budgetforvaltning, specielt med hensyn til indtægterne fra olie og diamanter, og yder støtte til dette formål. Kommissionsmedlemmet med ansvar for udvikling og samarbejde aflagde i januar 2003 besøg i Angola, hvor han under sine møder med regeringsrepræsentanter og præsident Dos Santos understregede, at der var behov for en gennemskuelig forvaltning af indtægterne fra landets store naturressourcer, således at det kom alle angolanere til gode. Han understregede desuden, at et skridt i denne retning også ville bidrage til at skabe stabile og forudsigelige forhold, hvilket er en forudsætning for at tiltrække de udenlandske investeringer, der er så stærkt brug for.

Verdensbankens overgangsstøttestrategi for Angola efter krigen omfatter et program, som tager sigte på at støtte regeringens bestræbelser for at forvalte de offentlige udgifter og forbedre forvaltningen af olie- og skatteindtægter. Samarbejdsstrategien EF/Angola for 2002-2007, som blev undertegnet under det besøg, kommissionsmedlemmet med ansvar for udvikling og samarbejde aflagde i januar, indeholder ligeledes en komponent, der fokuserer på at forbedre den finansielle forvaltning.

Kommissionen og det internationale samfund har gentagne gange understreget, at en forbedring af Angolas forbindelser med Den Internationale Valutafond (IMF), som indebærer større økonomisk gennemskuelighed og ansvarlighed, vil være afgørende for, at der at opnås en vellykket donorkonference vedrørende genopbygningen af Angola; et andet vitalt element er etableringen af en troværdig strategi for fattigdomsbekæmpelse. Hvis Angola faktisk er i stand til at opfylde det tilsagn, vicepremierministeren har afgivet, vil det få positiv indvirkning på landets forbindelser med IMF og dermed lette afholdelsen af konferencen.